# Innsettelse av øvrige vigslede menighetsarbeidere

1. Innsettelse følger ordningen Høymesse til og med ledd 13 **Kunngjøringer**.
2. Under ledd 1 **Inngang** kan det ordnes en prosesjon.

Etter kunngjøringene følger

### Innsettelsessalme

### Fremstilling

Den som skal innsettes, går til lesepulten sammen med et medlem av menighetsrådet, som leser kallsbrevet/ tjenestebrevet.

Etter fremstillingen går de begge til sine plasser i koret.

### Tale

Den som foretar innsettelsen, holder en kort tale over en høvelig tekst, fra alteret eller lesepulten.

### Bønn

Den som innsettes, kneler på alterringen.

Den som foretar innsettelsen, ved alteret, vendt mot menigheten

La oss be om Guds velsignelse over vår nye medarbeider.

Vendt mot alteret

Evige Gud, du som kan bruke svake og syndige mennesker i din tjeneste, vi takker deg fordi du kaller oss til å arbeide i din vingård, alt etter den nådegave du gir. Vi ber deg, velsign (navnet nevnes) ved din Ånd, så *han* kan gjøre sin tjeneste med troskap. Hjelp oss alle å tjene deg med våre nådegaver og evner, så vi sammen kan bygge vår menighet på den ene sanne grunnvoll, Jesus Kristus, vår Herre.

**A** | **Amen**.

### Kort salme

Deretter fortsetter høymessen med ledd 14 **Forbønn**.